Diari Oficial de la Generalitat Valenciana


Sumari del DOGV 9867, del 10-06-2024 (2024/5325)

RESOLUCIÓ de 17 de maig de 2024, de la Conselleria d'Educació, Universitats i Ocupació, per la qual s'establix el procediment per a assignar una dotació econòmica als centres de titularitat de la Generalitat destinada a la reposició i renovació de llibres de text i material curricular per al curs escolar 2024-2025.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9867

Data del DOGV
:   10-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5325


Data del document
:   17-05-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 17 de maig de 2024, de la Conselleria d'Educació, Universitats i Ocupació, per la qual s'establix el procediment per a assignar una dotació econòmica als centres de titularitat de la Generalitat destinada a la reposició i renovació de llibres de text i material curricular per al curs escolar 2024-2025. [2024/5325]  
Mitjançant l'Orde 26/2016, de 13 de juny (DOGV 7806, 15.06.2016), de la Conselleria d'Educació, Investigació, Cultura i Esport, es regula el programa de reutilització, reposició i renovació de llibres de text i material curricular a través de la creació i posada en funcionament de bancs de llibres de text i material curricular en els centres públics i privats concertats de la Comunitat Valenciana, i es determinen les bases reguladores de les subvencions destinades a centres docents privats concertats i centres docents de titularitat de corporacions locals, modificada parcialment per l'Orde 9/2023, de 28 de març (DOGV 9566, 31.03.2023), de la Conselleria d'Educació, Cultura i Esport.  
  
Esta orde té com a finalitat dotar els centres escolars d'un banc de llibres i material curricular al qual es podran acollir voluntàriament les famílies de l'alumnat matriculat en centres educatius sostinguts amb fons públics. També és objectiu del programa desenvolupar i fomentar en l'alumnat actituds de solidaritat, respecte i ús responsable dels béns finançats amb fons públics.  
El programa del banc de llibres s'aplica en els cursos d'Educació Primària, Educació Secundària Obligatòria, cicles formatius de grau bàsic, Educació Especial i Batxillerat, en els centres de titularitat de la Generalitat i en els centres privats concertats i els de titularitat de corporacions locals de la Comunitat Valenciana participants en el programa.  
  
En la disposició final quinta de la Llei orgànica 3/2020, de 29 de desembre, la qual modifica la Llei orgànica 2/2006, de 3 de maig, d'educació, s'establix el calendari d'implantació de les modificacions introduïdes per esta llei en el currículum, l'organització i objectius de cada curs. Així, en el curs 2022-2023 es van implantar en els cursos de primer, tercer i quint d'Educació Primària, primer i tercer d'Educació Secundària Obligatòria, en primer curs de cicles formatius de grau bàsic, i en primer de Batxillerat i en el curs 2023-2024 en els cursos de segon, quart i sext d'Educació Primària, en segon i quart d'Educació Secundària Obligatòria, en el segon curs de cicles formatius de grau bàsic, i en segon de Batxillerat en el curs 2023-2024.  
  
A la vista de l'anterior, des de la Conselleria amb competències en matèria d'educació es va finançar, en els exercicis 2022 i 2023, la renovació total dels llibres de text i material curricular de tots els cursos d'Educació Primària i d'Educació Secundària Obligatòria. Així mateix, en l'exercici 2023 es va incloure en el programa del banc de llibres els dos cursos del Batxillerat, i es va finançar la renovació total dels llibres de segon de Batxillerat a l'alumnat participant que entregara en el centre el lot de llibres de primer de Batxillerat.  
Atés que l'etapa educativa de Batxillerat es va incloure en el programa del banc de llibres una vegada ja començat el curs 2022-2023, part de l'alumnat de primer de Batxillerat no va poder fer lliurament en el curs 2023-2024 d'un lot complet de llibres que reunira les condicions necessàries per a conformar el banc de llibres, per la qual cosa s'ha considerat necessari establir, per al curs 2024-2025, una taxa de reposició per a esta etapa educativa superior a l'establida per a l'Educació Primària i la Secundària, amb l'objectiu de donar resposta a esta possible manca de llibres.  
Mitjançant Resolució del director general de Centres Docents s'establix el calendari i es dicten instruccions respecte al procediment d'admissió de l'alumnat en els centres docents sostinguts amb fons públics de la Comunitat Valenciana que impartixen ensenyaments d'Educació Infantil, Educació Primària, Educació Secundària Obligatòria i Batxillerat per al curs 2024-2025.  
A la vista d'estes dates i consideracions i pel que afecta els ensenyaments inclosos en el programa del banc de llibres de la Comunitat Valenciana, els centres educatius podran, per al curs escolar 2024-2025, reposar els llibres de text i resta de materials curriculars en cas de deterioració, pèrdua o per insuficiència d'exemplars quan el centre no dispose d'exemplars necessaris per al nombre d'alumnes participants en el programa matriculats en un curs concret.  
Així mateix, els centres podran renovar per al curs 2024-2025 els llibres de text i resta de material curricular per als cursos de primer i segon d'Educació Primària per considerar este material no reutilitzable.  
  
Per al curs 2024-2025, amb l'objectiu de donar cobertura als centres per a la possible reposició d'alguns llibres de text que conformen el banc de llibres, s'ha fixat una taxa de reposició i renovació dels llibres de text i material curricular d'un 18 % i un 25 % en el cas de Batxillerat.  
  
Així, en virtut del que es preveu en l'article 9 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
  
Primer. Objecte  
Regular el procediment d'assignació, per al curs escolar 2024-2025, d'una dotació econòmica als centres públics de titularitat de la Generalitat per a destinar a la reposició de llibres de text i material curricular.  
  
  
Segon. Destinataris  
Seran destinataris de les dotacions econòmiques tots els centres públics de titularitat de la Generalitat amb alumnat escolaritzat en els nivells educatius d'Educació Primària, Educació Secundària Obligatòria, cicles formatius de grau bàsic, Batxillerat o Educació Especial, sempre que tinguen alumnat participant en el programa del banc de llibres.  
  
  
Tercer. Finançament  
1. L'import global màxim a assignar per a atendre estes necessitats serà de 09.162.731,00 d'euros, que es finançarà segons el que es disposa a continuació:  
 09.943.559,00 euros a càrrec del capítol II del pressupost de 2024 de la Generalitat, del subprograma 422A00 «Ensenyament primari», centre gestor H01357717.  
 17.262.842,00 euros a càrrec del capítol II del pressupost de 2024 de la Generalitat, del subprograma 422B00 «Ensenyament secundari», centre gestor O26407496.  
2. Estes dotacions estan cofinançades pel Ministeri d'Educació, Formació Professional i Esports a través del programa de finançament de llibres de text i material didàctic, per un import de 3.879.430,00 euros destinat al programa d'Ensenyament primari, i un import de 3.879.430,00 euros destinat al programa d'Ensenyament secundari.  
  
  
Quart. Participació de l'alumnat en el programa  
1. L'alumnat participant en el programa del banc de llibres durant el curs 2023-2024 no haurà de presentar cap sol·licitud per a ser-ho en el curs 2024-2025, perquè esta condició es manté, excepte si exercix el seu dret de renúncia. En cas de renúncia, esta s'ha de sol·licitar de manera explícita en el moment de la devolució del lot, mitjançant el model de lliurament de llibres habilitat a este efecte. Esta renúncia no l'eximirà de l'obligació de retornar els llibres que li han sigut prestats pel centre.  
  
2. Les persones que vulguen participar en el banc de llibres per primera vegada i ser beneficiàries hauran de sol·licitar-ho mitjançant el model de sol·licitud que figura en la pàgina web de la Conselleria d'Educació, Universitats i Ocupació i en la seu electrònica de la Generalitat, https://sede.gva.es.  
Les sol·licituds es presentaran en el centre on estiga matriculat l'alumne en el curs 2023-2024, excepte aquell que es matricule en primer d'Educació Primària, que ho farà en el centre on es matricule en el curs 2024-2025.  
Una vegada emplenada i presentada la sol·licitud en el centre, les persones signants autoritzen la Conselleria d'Educació, Universitats i Ocupació a la inclusió de les seues dades personals, recollides al llarg del procediment, en un registre informatitzat, en els termes i les condicions que s'establixen en la normativa vigent en matèria de protecció de dades de caràcter personal, i d'acord també amb el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
Totes les persones del centre que intervenen en el procés de tramitació guardaran la deguda reserva sobre les dades que conté la documentació pertinent, a fi de garantir la intimitat de les persones sol·licitants, d'acord amb el que disposa la normativa vigent en matèria de protecció de dades de caràcter personal.  
El termini per a la presentació de sol·licituds de participació en el banc de llibres per part de l'alumnat serà des de l'endemà de la publicació d'esta resolució en el Diari Oficial de la Generalitat Valenciana fins al 10 de novembre de 2024, inclusivament. No obstant això, la Conselleria podrà establir altres períodes de sol·licitud si les circumstàncies així ho requerixen.  
3. Les persones que vulguen participar en el banc de llibres i ser beneficiàries hauran de sol·licitar-ho i entregar el lot complet dels llibres de text i material curricular corresponents al curs que acaben de cursar. El centre podrà facilitar a las persones interessades un document de lliurament segons el model que establisca la Conselleria.  
Quan un alumne o alumna es trasllade d'un centre a un altre i siga beneficiari/ària del programa, entregarà els llibres de text en el centre en què siga baixa.  
Quedarà exempt del requisit de lliurament de llibres l'alumnat que es matricule en primer d'Educació Primària durant el curs 2024-2025.  
  
Excepcionalment, per tractar-se de material no reutilitzable, podrà quedar exempt del requisit de lliurament del lot de llibres l'alumnat matriculat en primer i segon d'Educació Primària, si així ho determina el centre escolar.  
4. L'alumnat dels nivells educatius inclosos en esta resolució matriculat en centres docents de caràcter singular i centres d'Educació Especial, es considera participant en el banc de llibres per al curs 2024-2025; per tant, no es requerirà la sol·licitud de participació individual en el programa.  
5. En cas que l'alumnat no entregue el lot complet de llibres, el centre estudiarà els casos concrets i podrà emetre un informe en el qual farà constar que les condicions socioeconòmiques de la unitat familiar i l'interés social i educatiu aconsellen la seua participació en el programa amb els mateixos drets que la resta de l'alumnat participant.  
  
  
Quint. Sol·licitud de compra i comunicació de necessitats per part dels centres docents  
1. Vist que en els dos cursos anteriors s'ha produït per part dels centres participants en el programa la renovació total dels llibres de text i material curricular dels cursos d'Educació Primària, Educació Secundària Obligatòria, cicles formatius de grau bàsic i Batxillerat, els centres docents podran, en el curs 2024-2025, reposar aquells llibres de text i material curricular que estiguen deteriorats, s'hagen perdut o que no es dispose d'exemplars necessaris per al nombre d'alumnes participants en el programa matriculats en un curs concret.  
  
Així mateix, els centres podran renovar, dins de les dotacions màximes previstes, els llibres de text i resta de material curricular dels cursos de primer i segon d'Educació Primària per considerar este material no reutilitzable.  
Tot això, sempre dins de les dotacions màximes previstes en l'apartat sext d'esta resolució.  
2. Els centres docents que participen en esta convocatòria comunicaran a través de l'aplicació ITACA, les seues necessitats en concepte de reposició i de renovació de llibres de text i material curricular per al curs 2024-2025, d'acord amb el procediment previst en l'orde de bases.  
  
3. Els períodes per a realitzar la comunicació de necessitats per part dels centres, tant per a les etapes d'Educació Primària i Educació Especial com per a les d'Educació Secundària Obligatòria, cicles formatius de grau bàsic o Batxillerat, seran els següents:  
3.1. Període ordinari: des de l'endemà de la publicació d'esta resolució fins al 15 de juliol de 2024.  
3.2. Tres períodes extraordinaris:  
 Primer: des que es resolga el període anterior fins al 16 de setembre de 2024.  
 Segon: des que es resolga el període anterior fins a l'11 d'octubre de 2024.  
 Tercer: des que es resolga el període anterior fins al 8 de novembre de 2024.  
No obstant això, es podran establir altres terminis si les circumstàncies així ho requerixen, que es comunicaran als centres a través de l'aplicació ITACA.  
  
Sext. Import màxim de la dotació  
1. La dotació econòmica que s'assignarà als centres docents es determinarà en funció de les necessitats de reposició dels llibres de text i material curricular comunicades, de conformitat amb el que es preveu en l'apartat anterior. No obstant això, s'establixen els següents límits o imports màxims de la dotació, en funció dels nivells educatius impartits:  
  
I. Per als cursos de primer i segon d'Educació Primària, s'assignarà un import màxim de 160 euros per cada alumne o alumna participant en el programa. Els centres, a través de l'aplicació ITACA, emetran un xec llibre nominatiu per un import màxim de 160 euros, que entregaran a les famílies de cada alumna o alumne, d'acord amb el procediment establit en l'article 32 de l'orde de bases. Es tindrà en compte el següent:  
  
a) Centres que utilitzen llibres de text en algunes matèries i material curricular d'elaboració pròpia en unes altres: l'adquisició dels llibres de text la realitzaran les famílies mitjançant el xec llibre. El material curricular d'elaboració pròpia serà adquirit pel centre i justificat a l'Administració per mitjà de les factures corresponents.  
b) Centres que utilitzen exclusivament material curricular d'elaboració pròpia: el material curricular d'elaboració pròpia serà adquirit pel centre i justificat a l'Administració per mitjà de les factures corresponents. No serà necessari imprimir els xecs llibre.  
c) Centres docents de caràcter singular, centres agrupats rurals o altres en què, per les seues circumstàncies, es veja dificultada l'obtenció dels llibres de text per part de les famílies: els materials seran adquirits directament pel centre i justificats a l'Administració per mitjà de les factures corresponents. No serà necessari imprimir els xecs llibre. La direcció del centre elaborarà un informe que justifique el motiu de la compra directa, que s'arxivarà en el centre docent i estarà a la disposició de l'Administració educativa, en cas de ser requerit.  
  
d) En tot cas, la dotació màxima que s'assignarà (incloent-hi els llibres de text, el material curricular i el material d'elaboració pròpia) no superarà els 160 euros per alumne o alumna participant.  
II. Per a l'alumnat de tercer a sext de Primària, Educació Secundària Obligatòria i Batxillerat, s'han de distingir les situacions següents:  
  
a) Finançament per reposició i/o renovació, en les circumstàncies previstes en esta convocatòria:  
a.1) Per a l'alumnat dels cursos de tercer a sext d'Educació Primària, es concedirà un import màxim del 18 % de l'import total calculat a partir de l'alumnat participant d'estos cursos i d'un cost mitjà del valor del lot dels llibres estimat en 175 euros.  
a.2) Per a l'alumnat dels cursos de primer a quart d'Educació Secundària Obligatòria, es concedirà un import màxim del 18 % de l'import total calculat a partir de l'alumnat participant d'estos cursos i d'un cost mitjà del valor del lot dels llibres estimat en 278 euros.  
  
a.3) Per a l'alumnat de Batxillerat es concedirà un import màxim del 25 % de l'import total calculat a partir de l'alumnat participant d'estos cursos i d'un cost mitjà del valor del lot de llibres estimat de 300 euros.  
b) Finançament de lots complets:  
b.1) Per als centres incomplets amb necessitat d'adquirir lots sencers a causa de la implantació d'un nou curs durant l'any acadèmic 2024-2025, s'assignarà un import màxim equivalent a l'estimació del valor d'un lot complet (175 euros en Educació Primària, 278 euros en Educació Secundària Obligatòria i 300 euros en Batxillerat), per cada alumne o alumna del nou curs, sempre que participe en el banc de llibres. Per a la resta d'alumnat participant que no siga d'un curs nou, l'import màxim assignat serà el previst en l'apartat a.  
b.2) Per als centres amb augment de participants a causa d'un increment d'alumnat en un nivell determinat en el curs acadèmic 2024-2025, amb necessitat de comprar lots sencers de llibres de text a causa d'un desfasament en el nombre d'alumnat matriculat entre cursos successius, s'assignarà un import màxim equivalent a l'estimació del valor d'un lot complet (175 euros en Educació Primària, 278 euros en Educació Secundària Obligatòria i 300 euros en Batxillerat), per cada alumne o alumna d'increment, sempre que siguen participants en el banc de llibres. Per a la resta d'alumnat participant que no supose un increment de matrícula, la dotació a assignar serà la prevista en l'apartat a.  
  
III. Per a l'alumnat de cicles formatius de grau bàsic, la Conselleria dotarà els centres d'un import màxim de 70 euros per alumna o alumne participant. Estos imports s'afegiran a les peticions que realitze el centre per a la resta d'alumnat d'acord amb l'apartat II.  
  
IV. Educació Especial i aules de Comunicació i Llenguatge:  
a) Per a l'alumnat de centres d'Educació Especial, s'assignarà un import màxim de 70 euros per alumne o alumna matriculat.  
b) Per a l'alumnat amb necessitats educatives especials escolaritzat en aules específiques d'Educació Especial, i també en aules de Comunicació i Llenguatge en centres ordinaris, s'assignarà un import màxim de 70 euros per alumne o alumna participant en el banc de llibres.  
  
Estos imports s'afegiran a les peticions que realitze el centre per a la resta d'alumnat d'acord amb l'apartat II.  
V. Per a tot l'alumnat matriculat en centres docents de caràcter singular, s'assignarà un import màxim calculat segons s'indica en els punts anteriors.  
2. Els centres podran distribuir la dotació total assignada independentment del curs, sempre que es tracte del mateix nivell educatiu, és a dir, en el nivell d'Educació Primària (incloent l'Educació Especial) o en el nivell d'Educació Secundària (incloent cicles formatius de grau bàsic i Batxillerat).  
  
Sèptim. Resolució de les dotacions econòmiques i abonament  
1. El director general de Centres Docents dictarà les oportunes resolucions i assignarà als centres les dotacions econòmiques corresponents, d'acord amb els criteris establits en l'article anterior. Els imports assignats es comunicaran a cada centre a través de l'aplicació ITACA, en la mateixa pantalla utilitzada per a la comunicació de les seues necessitats econòmiques.  
2. Amb la finalitat d'agilitzar l'abonament de les dotacions als centres, es podran assignar els imports a través de successives resolucions, atenent exclusivament la data de confirmació de la comunicació de necessitats presentada pel centre.  
3. L'abonament de les dotacions econòmiques es realitzarà, una vegada comunicada l'assignació, per mitjà d'una transferència bancària al compte del centre educatiu.  
  
Octau. Emissió dels xecs llibre  
Una vegada dictada la resolució per la qual s'assigna la dotació econòmica als centres, estos podran emetre els corresponents xecs llibre dels cursos de primer i segon d'Educació Primària per a l'alumnat participant en el programa.  
  
Nové. Termini de tramitació i abonament de les factures  
1. Les llibreries o operadors comercials presentaran les factures en el centre docent abans de la data límit de justificació per a estos centres indicada en l'apartat següent.  
2. Les factures hauran d'incloure tots els requisits formals exigibles a estes, segons la normativa vigent.  
3. En les factures dels xecs llibre haurà de constar el nom de l'alumne, NIA i codi de centre, i els materials adquirits desglossats, tenint en compte que no es podrà superar l'import màxim de 160 euros. Les llibreries o operadors comercials remetran als centres la factura juntament amb el xec llibre degudament emplenat i firmat.  
  
4. Els centres abonaran immediatament les factures als proveïdors una vegada hagen rebut el pagament de la subvenció corresponent.  
  
Dècim. Forma i termini de justificació  
1. Els centres justificaran la despesa realitzada per a la reposició i renovació dels llibres de text i material curricular per al curs 2024-2025, d'acord amb el que establix l'article 33 de l'orde de bases. Este procediment de justificació s'ha d'efectuar d'acord amb el que disposa l'Orde de 18 de maig de 1995 (DOGV 2526, 09.06.1995), de la Conselleria d'Educació i Ciència, per la qual es regula i s'exercix l'activitat i l'autonomia de la gestió econòmica dels centres docents públics no universitaris de la Comunitat Valenciana.  
  
2. En la pàgina web de la Conselleria d'Educació, Universitats i Ocupació les persones interessades disposaran de les instruccions necessàries per al compliment d'este tràmit.  
3. El termini per a realitzar la justificació en ITACA finalitzarà el 31 de gener de 2025.  
4. Si el centre justifica una quantitat inferior a la dotació assignada i abonada, es generarà un romanent per al curs següent.  
5. Els centres conservaran els documents justificatius de l'aplicació del fons rebut mentres puguen ser objecte d'actuacions de comprovació i control per part de la Conselleria.  
  
Onzé. Gestió del romanent procedent del curs 2023-2024  
  
El romanent procedent del curs 2023-2024 es descomptarà de les assignacions concedides al centre docent en les diferents resolucions d'assignació. Per a poder fer-ne ús, els centres docents amb romanent han de participar en les resolucions d'assignació a través de la confirmació de comunicació de necessitats. En cas de no participar, este romanent es computarà en el curs següent.  
  
Dotzé. Gestió del romanent del curs 2024-2025  
Una vegada el centre haja abonat la totalitat de les factures corresponents al curs 2024-2025, en cas de disposar d'un romanent, este s'incorporarà per a cobrir les necessitats del curs següent.  
  
Tretzé. Eficàcia  
Esta resolució tindrà efectes des de l'endemà de la publicació en el Diari Oficial de la Generalitat Valenciana.  
  
València, 17 de maig de 2024.- El director general de Centres Docents (p. d. art. 3.10, R 13 d'abril de 2022; DOGV núm. 9328, de 29.04.2022): Jorge Cabo Martínez.